REGULAMENTUL (CE) NR. 283/2008 AL COMISIEI
din 27 martie 2008
de înlocuire a anexei I la Regulamentul (CE) nr. 673/2005 al Consiliului de instituire de drepturi vamale suplimentare la importurile anumitor produse originare din Statele Unite ale Americii
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 673/2005 al Consiliului din 25 aprilie 2005 de instituire de drepturi vamale suplimentare la importurile anumitor produse originare din Statele Unite ale Americii (1), în special articolul 3,
întrucât:
(1)
Ca urmare a faptului că Statele Unite nu au adaptat legea privind dumpingul continuu și stoparea subvențiilor (Continued Dumping and Subsidy Offset Act - CDSOA) în conformitate cu obligațiile asumate în cadrul acordurilor OMC, Regulamentul (CE) nr. 673/2005 a instituit o taxă vamală suplimentară ad valorem de 15 % la importul anumitor produse originare din Statele Unite ale Americii, aplicabilă începând cu 1 mai 2005. În conformitate cu autorizația acordată de OMC de suspendare a aplicării concesiilor acordate Statelor Unite, Comisia adaptează anual nivelul suspendării corespunzător cu nivelul de anihilare sau de prejudiciere cauzat Comisiei de CDSOA la acea dată.
(2)
Cheltuielile efectuate în temeiul CDSOA în anul cel mai recent pentru care există date disponibile se raportează la distribuirea taxelor antidumping și a celor compensatorii încasate în exercițiul financiar 2007 (1 octombrie 2006-30 septembrie 2007). Pe baza datelor publicate de Oficiul Vămilor și Protecției Frontierelor din Statele Unite, nivelul de anihilare sau de prejudiciere cauzat Comunității a fost evaluat la 33,38 milioane USD.
(3)
Dat fiind faptul că nivelul anihilării sau al prejudicierii și, în consecință, al suspendării a scăzut, ultimele 30 de produse din lista prezentă în anexa I la Regulamentul (CE) nr. 673/2005 ar trebui eliminate.
(4)
Efectul unei taxe vamale suplimentare ad valorem de 15 % la importurile de produse originare din Statele Unite enumerate în anexa I reprezintă, pe parcursul unui an, o valoare comercială care nu depășește 33,38 milioane USD.
(5)
Pentru a asigura că nu există întârzieri în eliberarea din vamă a mărfurilor scoase de sub incidența taxei vamale suplimentare ad valorem de 15 %, prezentul regulament ar trebui să intre în vigoare la data publicării.
(6)
Măsurile prevăzute în prezentul regulament sunt conforme cu avizul Comitetului pentru măsuri de represalii comerciale,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 673/2005 se înlocuiește cu anexa la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 mai 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 martie 2008.